**Una Mercè renovada i participativa arribarà a més barris de Barcelona**

La Mercè de sempre però clarament renovada en alguns aspectes: enguany la programació enceta una nova etapa que la porta a ocupar i recuperar **nous espais** de la ciutat amb l’objectiu de fer participar tothom de la festa, així el **Parc de la Trinitat,** i el recinte de **Fabra i Coats** -ambdós al districte de Sant Andreu- seran escenari de la Festa Major. També l’espai de dansa i moviment **La Caldera Les Corts** obre les portes a la Mercè i ofereix la possibilitat de seguir en directe el pregó, entre d’altres activitats programades.

**La Mercè és la festa del conjunt de Barcelona,** tot i que tradicionalment el gruix dels actes han tingut com a escenari els carrers i places del centre de la ciutat. La gran majoria dels col·lectius i associacions de cultura populars que participen a la festa procedeixen dels barris de la ciutat. A més, algunes de les propostes de la Festa Major de Barcelona se celebren tradicionalment en espais allunyats del centre, des del **Fòrum** a **Montjuïc**, passant per l'**avinguda de Maria Cristina**.

Aquest any la festivitat de la Mercè s’escau en dissabte i propicia una **celebració curta en el temps** i intensa en el seu programa. Sota el **cartell** signat per **Miguel Gallardo** s’ofereixen mil i una possibilitats per a la festa i la participació. Amb el **pregó** de l’escriptor **Javier Pérez Andújar** es dóna el tret de sortida a la festa el dijous 22 de setembre; i els últims actes estan programats pel diumenge 25. Això implica necessàriament una festa concentrada, en la qual el gruix de les activitats se celebren durant el cap de setmana.

**París, ciutat convidada**



Construcció participativa d’Olivier Grossetête

Ja fa anys que la llum té un paper destacat a la Mercè. És per això que París, coneguda arreu del món com la ciutat de la llum, és la convidada d’enguany. La Festa Major de Barcelona parla francès i rep els millors artistes i propostes de la capital del país veí. Per tal de preparar la programació s’ha buscat la complicitat artística a la capital francesa amb entitats com ara la cooperativa d’arts de carrer i arts del circ **2r2 Cirque**, el prestigiós **Le Monfort Théâtre**, un espai de referència en la vida cultural d’aquesta ciutat, o la fàbrica artística i cultural **Centquatre-París**, onel reconegut coreògraf **Radhouane El Meddeb** ha preparat ***Heroes, prélude***.

Gràcies a la seva col·laboració, i la d’altres agents culturals parisencs, a la Mercè d’enguany veurem una sèrie de propostes que han nascut i s’han vist als carrers de París. El Parc de la Ciutadella acull ***Nuage***, un núvol artificial suspès en l’aire sobre el qual evolucionen uns acròbates extraordinaris. També a la Ciutadella, es convidarà a la ciutadania a participar en les grans construccions de cartró de l’artista **Olivier Grossetête** i a veure cantar i ballar artistes francesos de hip-hop. Al castell de Montjuïc hi trobarem artistes francesos experts a fer salts espectaculars, protagonitzar espectacles aeris o fer riure amb la seva música...

Són només alguns exemples d’una Mercè que parlarà amb accent francès i que també cantarà, perquè el Barcelona Acció Musical (**BAM**) d’enguany dedicarà un espai destacat a la música de la capital francesa.

També tindran presència francesa el **Festival Pirotècnic Internacional** i el **Piromusical** que tancarà la Mercè, en aquest cas amb un bloc dedicat a la música i la cultura de la ciutat convidada.

L’espai de creació **La Caldera Les Corts** mostrarà el documental ***L’Opéra de Paris*** i d’altres pel·lícules relacionades amb la dansa.

**Una festa més compartida i tecnològica**

La Mercè posa l'accent enguany en la **participació** i apropa la innovació tecnològica per connectar la ciutat. A diversos espais de la festa hi haurà activitats pensades per convertir en protagonistes els mateixos ciutadans i ciutadanes. Així i a tall d’exemple:

* Els artistes i els veïns del barri tindran molt a dir en les activitats i la decoració del **Parc de la Trinitat**,que s’omplirà de hip-hop, també present a la proposta de la Cia. Vero Cendoya, que hibrida dansa contemporània i futbol en un format molt participatiu.
* Al recinte de **Fabra i Coats**, al **Parc de la Ciutadella** i al **CCCB** es podran conèixer els projectes guanyadors del programa de la Unió Europea **CreatiFi**. Així, els barcelonins i barcelonines podran comprovar les possibilitats que ofereix l’internet del futur de connectar simultàniament diferents escenaris eliminant la distància i millorant l’experiència de participació ciutadana.
* El **Parc de la Ciutadella** acollirà algunes experiències artístiques d'alt interès per a les quals és imprescindible la participació dels espectadors -com és el cas del taller de l'artista francès **Olivier Grossetête**- o el diàleg artístic, que es plasmarà al mur transitable del passeig de la Circumval·lació entre diverses entitats i col·lectius dedicades a promoure el muralisme, el graffiti i les diferents modalitats de l’art urbà com ara **l’Associació Difusor, l’Associació Rebobinart, l’Associació Enrolla’t o el col·lectiu Kognitif** (artistes nascuts o residents a Barcelona com ara **Lucas Milà, Kenor, Cinta Vidal & Uriginal,Hyuro, Pau Magrané, Roger Serret, Mike Swaney i Sawe**, entre d’altres, i també de París, com ara **Popay**, un dels muralistes urbans més reconeixibles de l’escena parisenca).

**Associa’t a la Festa!: les associacions, també protagonistes de la Mercè**

Els barcelonins i barcelonines són els destinataris de la festa i, al mateix temps, molt sovint en són els seus autors a través de les associacions de la ciutat. L’**Associa’t a la Festa!** vol donar el protagonisme al ric teixit associatiu barceloní. Es tracta d’una nova proposta que pren el relleu de l’anterior Mostra d’Associacions. L’objectiu ésoferir una proposta lúdica i festiva basada en activitats organitzades per les associacions barcelonines per tal de donar a conèixer la seva acció comunitària de millora de les condicions de vida de les persones i dels diferents barris de la ciutat de manera vivencial i atractiva. Els dies **24 i 25 de setembre la plaça Catalunya** es convertirà en un gran **multiescenari**on les associacions hi realitzaran les seves propostes, una **immensa mostra d’activitats associatives obertes a la participació de la ciutadania.**

En total, durant els dos dies s’oferiran **més de 200 activitats** lúdiques i festives per a tots els gustos i edats organitzades per prop de **200 associacions** barcelonines. Les propostes han estat agrupades per escenaris i temàtiques: música i dansa, tallers, conta-contes, jocs infantils i familiars, accions de creació col·laborativa, cultura popular... A la Plaça Catalunya s’hi instal·laran tres grans escenaris per a la realització d’aquestes activitats, a més de tres carpes pensades per a la realització de diversos tallers i diferents espais centrats en temàtiques concretes.

Destaquen els següents espais:

* **Associa’t a la ràdio**: En aquest espai 10 emissores de la ciutat gestionades per associacions faran programes de ràdio en directe amb un doble objectiu: esdevenir l'emissora "oficial" de l'Associa’t i, alhora, un amplificador del teixit associatiu de la ciutat.
* **La Rosa dels Vents:**L’espai relacional de l’Associa’t a la Festa!. Una cafeteria situada al bell mig de la plaça on, a més de poder-hi fer un recés, prendre un cafè, un te o un refresc i tastar productes de **comerç just,**també està pensat per facilitar la conversa i la interacció entre la ciutadania i les entitats i realitzar-hi col·loquis i debats.
* **Associa’t a l’art urbà:**Amb sis **espais murals dedicats a la lliure expressió artística de la ciutadania i de les associacions**.

**Cultura popular i tradicional**

Un dels puntals de la Festa Major de Barcelona és el programa d'activitats tradicionals que, a més d’atreure barcelonins i barcelonines de totes les edats, implica la participació d’un bon nombre d'entitats que, als barris de las ciutat, mantenen vives les tradicions en colles de grallers, de diables o de castellers i en agrupacions sardanistes. El **Toc d'inici**, el **Correfoc**, la **Cavalcada de la Mercè** o els **balls de nans i gegants** són algunes de les propostes d'una festa tradicional que té com a protagonistes les figures del bestiari tradicional: des dels dracs, l'àliga i les bèsties de foc, als cavallets cotoners.

**Mercè Arts de Carrer (MAC)**

Festival de festivals, la Festa Major de Barcelona té en el **Mercè Arts de Carrer** un aparador immillorable per al **talent local** **i internacional,** que permet veure en acció artistes vinguts d’arreu. Una estricta selecció permet garantir un alt nivell artístic i, el fet de celebrar-se al setembre, facilita que molts artistes hi mostrin les seves propostes més noves.

El **MAC** desenvoluparà el seu programa a diferents indrets de la ciutat. El **castell de Montjuïc**, convertit en l’escenari d’una gran festa del **circ** on descobrir l’extraordinari nivell del circ contemporani; el **Parc de la Ciutadella**, que acull espectacles d’**arts de carrer**, **dansa** i **tecnologia**, així com també les propostes de **París**; **Fabra i Coats**, com a centre de les **propostes més tecnològiques**; l'**Antiga Fàbrica Damm**, plena també d’**activitats tecnològiques**; i el **Parc de la Trinitat**,espai amb unes immillorables condicions per acollir les **noves cultures urbanes**, la **dansa** i el **circ** en un programa integrat d’espectacles internacionals..

El **Parc de la Ciutadella** acull propostes de dia i de nit. Destaca el taller de construccions efímeres de l'artista francès **Olivier Grossetête**, que convida tothom a fer construccions a partir de caixes de cartró.

<https://www.youtube.com/watch?v=CLnC30e24dQ>

**Música**

Músiques del món, concerts de pop/rock, concerts de música clàssica, música de ball... L'oferta musical durant la Mercè és àmplia i diversa i pren com a escenari espais del centre de la ciutat com l'**avinguda de la Catedral** o la **plaça de la Mercè**, però també espais com el **Parc del Fòrum** o, enguany, el recinte de **Fabra i Coats**. Les músiques més noves i modernes formen el Festival Barcelona Acció Musical (**BAM**) que pren com a escenaris les **places de Joan Coromines i dels Àngels**, el **Moll de la Fusta**, l'**Antiga Fàbrica Estrella Damm** i el **Fòrum**.

**Més informació sobre la Mercè a**

[**www.merce.barcelona**](http://www.merce.barcelona)

facebook.com/barcelonacultura

twitter.com/bcncultura  
instagram.com/bcncultura

**#Mercè16**

**Aplicacions per descarregar**

Us recordem que si voleu tenir la programació de la Mercè al mòbil, només us haureu de descarregar l'app de la Mercè d'enguany, que trobareu en suport Android i Apple.

**Tiquet Rambles del Palau de la Virreina**

La Rambla, 99; de dilluns a diumenge, de 10 a 20.30 h.

Aquí teniu tot el material informatiu que necessiteu per gaudir al màxim de la festa i us resoldran els dubtes que tingueu.

**Per telèfon**

Podeu trucar al 010 les 24 hores del dia (cost de la trucada des de Barcelona): Telèfon 010. Establiment: 0,37 €. Cost/min: 0,08 €. Tarifat per segons. IVA inclòs. Des de fora de l’àrea metropolitana de Barcelona: (807 117 700).Establiment: 0,10 €. Cost/min: 0,41 €. Tarifat per segons. IVA inclòs)

**Institut de Cultura de Barcelona**

Oficina de premsa

La Rambla, 99, 08002 Barcelona

Tel 93 316 10 69

premsaicub@bcn.cat

Imatges i dossier per a premsa disponibles a l’enllaç

<https://eicub.net/?grup=Mercèpremsa2016>